Описание: j0290168 **РЕГИОНАЛЕН ЦЕНТЪР**

**ЗА ПОДКРЕПА НА ПРОЦЕСА НА ПРИОБЩАВАЩОТО ОБРАЗОВАНИЕ- ХАСКОВО**

6300 Хасково, ул.”Иглика” №14 етаж 3, тел.: 038/668292, e-mail: [rc\_haskovo2006@abv.bg](mailto:rc_haskovo@abv.bg)

**Приказкотерапия**

**-успешна практика в обучението на ученици със СОП**

**Приказкотерапията е пресечната точка между педагогика, психология и литература.** Тя е вид арт терапия, чрез която се постига моделиране на хармоничния вътрешния свят на детската личност.  Освен това е успешно използвана заедно с други арт направления от психологията, като може да включва и  музикотерапия, театрална терапия, игрова, рисувателна терапия.Благодарение на този иновативен метод се спомага формирането на правилни житейски модели на поведение, изгражда се нравствената система, обогатява се знанието чрез използването на  мъдрости и житейски уроци от неизчерпаемия източник на приказките, развива концетрацията и се бори с дифициата на внимание. Също има и положителен ефект върху емоционалната интелигентност на личността чрез натрупването на опит от различни житейски ситуации в търсене и извличане на поуката. В резултат на това, трайно се  създава едно по-добро отношение към живота и разбиране на взаимоотношенията между хората в реалния свят.  В основата си този метод цели чрез съпреживените на  прочетените, разказаните - пресъздадени или променени според индивидуалните нужди на приказни ситуации за изграждане на положителна нагласа и вярата в доброто.

Идеята е всяко занятие да е творчески процес изпълнен с приказни истории и вълшебни емоции целящи личностно развитие. Предвидено е за деца на възраст между 7 и 11 години.

Необходими материали:  художествени текстове, приказки, цветни моливи, флумастери, пастели, графитен молив, гума, бели листи, ножица, картон и други приложни средства.

**Първи модул: Въведение в приказния свят**

* Кой е моят любим герой? Какво разкрива той/тя за мен? Изобразяване чрез художествени материали. Как представям себе си чрез моето приказно Аз? Разказване на любима приказка от всеки участник.
* Разкриване на връзката на индивидуалните нагласи към определен герой и приказна история. Как мога да променя приказка според реалния ми живот и да я приложа.  Дискусия и писане/рисуване.
* Как да построим приказния сюжет? Схема. Произход на главния герой и неговия живот. Осъзнаване на качествата на героя, който притежава нещо  изключително и  може да се справи с всяко препятствие.  Изграждане на положителна самооценка и придобиване на увереност в собствените качества и таланти. Дискусия, рисуване.
* Работа с притчи и фолклорни приказки засягащи темата за "доброто и лошото" за "справедливото и несправедливото", "смелия и страхливия" герой и изграждане на правилни нравствени възприятия и модели на поведение. Игрови занятия и проверка за добро/ смело сърце.
* Работа с вълшебни приказки въздействащи за решаване на проблемни ситуации от живота на героите и поуката от тях. Осъзнаване ролята на добрите помощници и среща с тях. Пресъздаване на добрите помощници.
* Изграждане на колективна приказка по зададени основни идеи за прилагане на креативност и работа в колектив. Развива по-добра комуникативност и желание за работа в екип. Изработване на приказни колажи.
* Драматизация на приказки - индивидуална и традиционна. Работа с кукли и маски за освобождаване на различни емоции. Изработване на маска или кукла по желание.

**Втори модул: Работа с различните видове приказки**

* Медитативни приказки –  Приказки спомагащи успокояване на ума и емоциите и развиващи една по-добра емоционална устойчивост. Въвеждане в креативно творческа реалност на индивидуалните фантазии създавани като приказка за да успокояват съзнанието и емоциите. Креативно творческо проектиране на индивидуални медитативни приказки.
* Вълшебни приказки – Пътешествие към страната на сбъднатите желания чрез творчески визуализации.  Спомага развитие на въображението, което е един от основните фактори за богатия творчески потенциал определящ  личността като търсеща да сбъдне своите мечти.
* Битови приказки и семейни взаимоотношения - Ролята на моите близки за изграждането на моята личност. Креативно творческо проектиране на индивидуални приказки. Рисуване/писане  на приказка за моето семейство.
* Страшни приказки – Работа с детските страхове и тяхното преодоляване.  Приказки с директно и косвено послание. Четене и пресъздаване. Игрови занятия.
* Приказки за животни – Приказни герои и агресивното поведение. Отработване на начини за реагиране в конфликтни ситуации чрез приказен герой. Разпознаване на собствените емоционални състояния и тези на обкръжаващите хора. Техники за самоконтрол и справяне с гнева и агресията. Поведенческо моделиране.
* Пъзел-приказки - Игрови занятия и приказки, които ефективно въздействат за подобряване на концентрацията и съсредоточеността при децата. Подреждане и изработване на пъзел приказка.
* Музикални приказки – Проект на приказка по зададена мелодия. Как с помощта на музика да създадем – нарисуваме и напишем приказка? Ролята на музиката като фактор спомагащ  развитието на креативността и емоционалната интелигентност.

Приказките играят голяма роля за възпитанието на децата и са просто един добър помощник на майките и татковците. Вълшебните истории са необходими в детска възраст, с тяхна помощ се формира личността.

Някои родители смятат, че ролята, която играят приказките в развитието на детето, е незначителна, че това е едно неангажиращо четене. А приказните истории всъщност оказват силно въздействие върху развитието на децата, което може да помогне във възпитанието и решаването на детските трудности.

Приказките, разбира се, са измислица, но в тях са заложени човешки ценности, преживявания, преминаване пред трудни периоди, търсене на решения и изход от различни ситуации, борба на доброто и злото. Всичко това помага на детето да се идентифицира с персонажите, да вижда различни варианти на поведение и да обогатява своя опит. Психолозите вече отдавна са стигнали до извода, че децата много по-добре усвояват метафоричния език на приказките, отколкото прякото указание „ето така трябва да се постъпва“. Освен това, в приказките персонажите са описани доста подробно, с техните слабости и желания, положителни и отрицателни страни. Това помага на детето да разбере, че дори да не е силно физически, то може да победи, че не е задължително винаги да се бие, а може да се използва ум и хитрост.

Ето как приказката помага на децата:

Възпитаване на положителни черти на характера. Във вълшебните разкази хлапето се среща с добри, смели, честни, порядъчни герои. В тези истории откриваме сюжети за постигането на някаква цел, любовта към семейството, доверието.

Лесно обучение. Детето се запознава чрез приказките с нови явления. Има немалко съвременни истории, в които героите попадат във вълшебна страна, там те изучават различни предмети и събития от живота. Такава приказка се нарича дидактическа, тя може да се използва при подготовката за училище. Усвояването на материала и развитието ще се случват, без да се насилват нещата.

Формиране на съпреживяване. Когато слуша приказки, детето се научава да разпознава емоциите на персонажите. То съчувства на хората с нещастна съдба, смее се заедно с веселите герои, вълнува се за хода на сюжета. Навикът за разпознаване на емоциите е много полезен в живота на възрастен.

Обучение на човешки ценности. Приказката с всички достъпни за децата средства разказва за доброто, злото, честността, алчността, трудолюбието. Добре е, когато родителите обсъждат заедно с детето си прочетената приказка, показват своето отношение към този или онзи персонаж.

Запознаване с джендърните роли. Момичетата обикновено избират да подражават на принцеси, стопанки на къщи, а момчетата – на рицари, победители. Чрез примерите от тези приказки се формира представата за моделите на взаимоотношения между хората.

Коригиране на поведението. В психологията съществува специално направление − приказкотерапия. С нейна помощ може да помогнем да детето да се освободи от страховете, агресията, притеснителността. Има медитативни приказки, в тях няма конфликти и зли персонажи. Полезно е да се четат преди сън – те успокояват, отпускат възбудимите деца.

Положително влияние върху речта на детето. Четенето на вълшебни разкази се отразява благоприятно на децата от предучилищна възраст. По-голямото дете в такава възраст вече може дълбоко да осмисли идеята на приказката, вярно да оцени постъпките на персонажите. След четене трябва да се задават въпроси, да се търси оценка на постъпките на героите. Подобни беседи и задания помагат на децата да изразят мнението си, да обогатят речниковия запас, а също така са средство за развитието на детето. Речта се развива благодарение на образния език.

За всяка възраст са подходящи различни приказки. И след време една и съща приказка ще бъде възприета от вашето дете по съвсем различен начин, тъй като неговият жизнен опит се е обогатил, и в зависимост от случващото се в неговия живот, то ще забелязва различни нюанси в едно и също произведение.

И така, ролята на приказките за развитието на децата е неоценима. Те са необходимо средство за развитието на детето. До пет-седем години те мислят с образи, затова четенето на вълшебни истории им помага да опознават околния свят. Влиянието на приказките върху развитието на детето не бива да се пренебрегва, чрез тях малките читатели се запознават с различни примери за взаимоотношения, много от книгите стават любими за тях.

За да намерим правилната приказка, трябва да избираме истории според възрастта, да следим за стила на изложение. Героите трябва да бъдат симпатични на малките, иначе четенето на приказки няма да бъде полезно.

А сега да поговорим за най-важното – как най-добре да подготвим децата за живота на възрастни и кое е по-добре – приказките с щастлив край или пък реалистичните. Според мен, най-добрият вариант е комбинирането. Докато детето е още малко и вие искате да заложите базови ценности, най-подходящи биха били приказките с добър край. Те внушават увереност, че всичко ще бъде наред, успокояват и вдъхновяват детето. С наближаване на 5-6-годишна възраст вече е добре да добавяте авторски приказки, онези, в които се появяват вече реални ситуации и не винаги всичко завършва с “хепиенд”. По този начин детето ще започне да обогатява своя вътрешен свят с възможностите за неудачи, разочарование, опита от грешките и да търси ресурси, за да може все пак всичко да свърши добре.

Много добре работят, дори при най-малките, самостоятелно измислените приказки, при които в главната роля е вашето дете. Затова нека името на главния герой бъде същото като на вашето дете, или пък името може да е различно, но контекстът да съответства на онова, което вашето дете преживява. Най-важното е да му помогнете да се идентифицира с персонажа. А по-нататък може да разказвате нещата, които ще му помогнат, според вас, да се развие или на които вие искате да научите вашето хлапе. Това може да са истории за научаване на нови неща, създаване на приятелства, изработване на битови навици. За да задържите вниманието, най-важното е сюжетът да съдържа увлекателни истории, способни да включат и преживяванията на детето. Децата много обичат такива приказки, тъй като идентификацията с главния герой се случва бързо и много лесно се потапяш в историята.

Друг прекрасен вариант би било съвместното съчиняване на приказка, която например да започнем с „Имало едно време една малка принцеса, тя била много красива и добра и се казвала Софи…”, и нека вашето детенце продължи, след това вие, и така до края на приказката. Така ще разберете от какво се вълнува вашето дете, а в своята част от приказката му дайте подкрепа, любов, може да въведете нови персонажи, които да му помогнат, или магически артефакти (летящо килимче, вълшебна пръчица…). Такива приказки широко се използват в приказкотерапията и притежават чудесен изцеляващ ефект.

В по-напреднал етап бихте могли да добавим и живи персонажи. Вземете малки фигурки, например от яйцата „Киндер сюрприз“, и ги включете в историята, докато разказвате, местете ги и ги одушевявайте, говорете с техните гласове. Паралелно наблюдавайте как вашето дете се държи с тях, как проявява своите чувства и придвижва героите. Ще видите много интересни неща – агресия, яд, обида, а нежността към малките фигурки ще помогне на детето да изживее тези чувства и да се освободи от онова, което понякога му пречи, но е трудно да се говори за него. Такива приказки естествено ще бъдат смесени – в тях ще има мистика и вълшебство наред с реалността и трудностите в живота, а тъкмо това обогатява вътрешния свят на детето. Освен това ще ви сплоти и ще добави дълбочина във вашите отношения, и тогава, ако то има някакви реални трудности, ще му бъде по-леко да дойде и да ви разкаже за тях. Нашият живот е съставен както от прекрасното, така и от реалното и не винаги е лесно да го приемеш и да го преживееш.

Приказкотерапията - манипулация чрез вълшебна история

  Позитивното в историята трябва винаги да е повече от негативното. Всяка майка знае - най-добрият начин да сложиш детето да спи, да го успокоиш, развеселиш или заинтригуваш, е като му прочетеш приказка. При това далеч не на всички родители е известно, че вълшебните истории могат да изпълняват ролята не само на сънотворно и антидепресант, но и на психолог. С помощта на подходяща приказка, детето може да се излекува от срамежливост или да се разберат причините за лошото му поведение.

 Независимо, че хората съчиняват вълшебни приказки от хиляди години, приказкотерапията като отделно направление в психологията се е появила относително скоро – в края на миналия век. Както и много други ноу-хау, този метод първоначално е използван при работа с особени деца (аутисти, хиперактивни и т.н.). Резултатите били потресаващи - с помощта на приказкотерапията психолозите успели да постигнат значително подобрение в състоянието на болните деца. След като методът дал ефект при сложни психологични проблеми, толкова по-успешно би действал той спрямо капризите и страховете на вашето мъниче.

 Приказкотерапията по същество е манипулация чрез вълшебна история, която детето не само трябва изслуша или прочете, а и да преправи, да допише, да изиграе според ролите, да обясни причините за поведението на този или онзи персонаж. Благодарение на това, че малчуганът ще натовари приказните герои със своите преживявания, ще излязат на светло всичките му обиди и комплекси, които до този момент са се крили в потайните кътчета на душата му. Разбирайки какво конкретно измъчва, вълнува и разстройва детето, ще ви бъде много по-лесно да намерите общ език с него и да му помогнете да разреши проблема си. За да използвате приказкотерапията на практика, не се нуждаете от диплома за професионален психолог. Просто заедно  с вашето дете си припомнете някоя любима приказка, а след това го помолете да я разкаже отново. Бъдете внимателни, не го прекъсвайте, но и не забравяйте да задавате уточняващи въпроси. По време на разговора ви могат да се изяснят много неща. Например, да се окаже, че Сивият Вълк от „Червената шапчица” е бил зъл, защото момиченцето и баба му не искали да дружат с него и той се е чувствал самотен. Това може да значи, че и вашият палавник се бие на детската площадка не защото има лош характер, а понеже другите деца по някаква причина не искат да играят с него. Принцесата Несмеяна пък плаче от сутрин до вечер, защото майка й и баща й непрекъснато се карат. Във вашия случай тъжната принцеса е дъщеря ви, а нейните родители – вие със съпруга си. Ето, оказва се, че вашите отношения вълнуват детето ви много по-силно, отколкото сте предполагали. След като вече сте напипали проблема, заемете се да го решите. Постарайте се да обясните на малкото същество, че навярно има начин да се помогне на принцесата или на Сивия Вълк. Но в никакъв случай не подавайте на детето отговор, който е правилен според самите вас. Преправяйки приказката, както на него му харесва, детето ще подбере такъв вариант, който е най-подходящ на собственото му вътрешно състояние. И това ще е отговорът, който ще ви даде не само ключа към решаването на проблема, но и ще позволи на детето да се освободи от вътрешното си напрежение. Внимавайте! Ако чедото ви промени добрия край на приказката на лош, ако направи добрия герой твърде жесток и отмъстителен или, съчинявайки някоя история, акцентира върху агресията и сцените на насилие, тогава трябва да се обърнете към психолог. При сериозните случаи, с психокорекцията, пък била тя и приказна, трябва се занимае професионалист.

Заклинание срещу страхове

 Преправянето на известни истории не е единственият способ на приказкотерапията. Ако вие отдавна знаете за някакъв проблем на детето си, подберете или дори съчинете сами вълшебен разказ, който максимално да се доближава до неговата ситуация. Ако детето е стеснително и страда заради липсата на компания, нека героят да му покаже как да си намира приятели, а ако то се страхува от тъмнината, разкажете му как вашият герой се е справил с тази своя фобия. Измислете вълшебно заклинание, което е помогнало на героя да пребори страха си. Въоръжен с това чудодейно наричане, следващият път, когато остане на тъмно, детето ви ще бъде по-спокойно и уверено в силите си. Освен това не пречете на детето да фантазира. Родителите често упрекват рожбите си в прекалено съчинителство. Някои дори категорично им забраняват подобни глупости. Не бързайте да се включвате в редиците на тези татковци и майки. Психолозите твърдят, че детското фантазиране е една истинска автотерапия. Измисляйки си истории, детето изговаря вълнуващите го въпроси и се опитва да им намери отговори. Защото приказките, които вашето дете съчинява, не само отразяват вътрешния му свят, но и способстват за личностното му развитие, учат го да решава житейски задачи.

Принцеса? Кралица!

 Ако поне една от вашите приятелки твърди, че в детството си никога не се е преобличала като принцеса или фея, значи, ви лъже. Също както и сериозните бащи, които осъждат децата си за индианските пера по главите им или за батманските им крила. Всички малчугани обожават да влизат в различни роли и да се преобличат в приказни костюми. Освен удоволствието, от подобна игра може да се извлече огромна полза. Ако, например, вие сте майка на срамежлива, неуверена дъщеря, позволете й да стане прекрасна кралица. Идете с нея до огледалото и ще видите как се изпъват раменете й и се променя походката й! А за несвъртащият го на едно място палавник ще е полезно да се почувства рицар, отговорен за спасяването на света. Намерете с детето си голяма кашон и направете от него вълшебен сандък. Може да го напълните със съдържанието на бабиния гардероб: ярки кърпи, пера и засукани шапки. Предложете на детето си да вади един по един тези аксесоари и да си сложи онова, което му хареса. Попитайте го в какъв персонаж се е превърнало и да ви разкаже повече за него - какво обича, с кого дружи, щастлив ли е, има ли нужда от помощ? Задачата ви е да съберете максимално количество информация за измисления герой – та той е пряко отражение на личността на вашата рожба. Влизайки в образ, детето може, от една страна, да разкрие потисканите си емоции и желания, а от друга – да репетира различни модели на поведение, което ще му помогне при общуването с връстниците му. Впрочем, преобличането ще ви помогне и на вас. Превръщайки се във вълшебница, кралица или повелителка на джунглата, ще можете да развълнувате и вашето дете – то ще приеме условията на играта и с радост ще изпълнява даваните от вас отговорни поръчения. Ползвайки се от Кралската си власт, ще ви бъде по-лесно да убедите немирника да си събере играчките или да си оправи леглото.

Мнението на специалиста

 Когато избирате приказка за четене вечер, избягвайте печалните и мрачни сюжети – позитивното в историята трябва винаги да е повече от негативното. Леките вълшебни приказки са най-добрият вечерен вариант. Ако четете някое по-голямо произведение и го прекъсвате на средата, за да продължите утре, правете го на неутрално място. Ако оставите детето в леглото, затваряйки книгата в негативен момент (например, Иван – царският син е загинал, а Сивият Вълк още не е донесъл живата вода), не е изключено детето цяла нощ да е напрегнато и да не може да спи спокойно.

Всичко с времето си

На 3 години: Трите прасенца  
На 3-4-годишните деца са им интересни приказки за животни, независимо дали това си детски стихчета или така обичаните „Трите прасенца”.

На 4,5 години: Мечо Пух  
От 4,5 години децата получават огромно удоволствие да слушат приказки, в които си общуват животни и хора. Кристофър Робин и Мечо Пух са чудесен вариант.

На 5 години: Пепеляшка  
На 5–6 години децата вече се идентифицират с човешки персонажи: момчетата – с рицари, момичетата – с принцеси. Такива са приказките на Шарл Перо и Андерсен.

На 7 години: Измисли си сам  
На 6–7 години детето започва да си измисля собствени приказни персонажи и да разказва за тях на околните – често се появяват чудовища и всякакви причудливи зверове. Ако чуете от детето си поредната ужасна история, не се хващайте за главата - психолозите твърдят, че, плашейки със своите разкази околните, детето отработва своите собствени страхове.

**План – конспект на обучаваща ситуация във II група на тема:**

**„Трите прасенца”**

**Цел:** Развитие на системното мислене и творческото въображение на 4 – 5

годишните деца.

**Задачи:**

***Дидактични:***

1. Да съчиняват нов край на добре позната приказка, като приписват на някой от персонажите качества, които не са им присъщи.
2. Да откриват думи с противоположно значение.
3. Да откриват главния и някои общи признаци в разнородни обекти по пътя на сравнението.
4. Да развиват внимание и бързина на двигателните действия.
5. Да изграждат сериационен ред до 5 елемента.
6. Да формират разбиране за относителността на размера;
7. Да се систематизират знанията на децата за размерите на животните.

***Възпитателни:***

1. Развитие на навиците на децата за взаимодействие едно с друго;
2. Намаляване на сковаността и боязливостта в детската реч
3. Възпитаване на взаимопомощ и съпричастност към проблемите на другите.

***Методи за решаване на дидактичните задачи:***

* интерактивни методи – решаване на изследователски задачи и развитие на творческото мислене;
* схематично моделиране;
* художествено конструиране.

***Дидактическа обезпеченост на заниманието, материали за практическа работа:***

**Самостоятелна работа:**

* индивидуални картони за самостоятелна работа – картони с

5 различни по големина животни.

***Практическа работа***

* 3D настолен театър „Трите прасенца”;
* моделиране – торта за Кумчо Вълчо;
  + апликация – шапка за рождения ден на Вълчо

**Предварителна подготовка:**

Противоречия в:

* размерите;
* количеството;
* ситуациите;
* времето (метеорологично);
* игри за сравняване на системите.

Приписване на един от героите качества, които не са му присъщи.

„Снежанка и седемте джуджета”

„Вълкът и седемте козлета”

„Косе – Босе”

1. **Игра за развитие на творческото въображение: „Да спасим трите прасенца”** (БEЛ)

**Цел:**

Развитие на творческото въображение, фантазията и нетрадиционното мислене.

**Оборудване:** настолен театър, презентации: "Трите прасенца и страхливия вълк" или "Трите прасенца и добрия вълк".

1. **Игра за сравняване на системите „Дръжте крадеца”**

**Цел:** трениране на аналитическото мислене, умение да откриват общи признаци по пътя на сравнението.

**Предшестващ етап:** играта "Магазин 10 стоки". За разлика от нея в тази игра се дава зрителна опора само на един предмет за сравнение, другият трябва да си представят мислено.

**Реквизит:** картинки – кофа за боклук, чайник, чанта, метла, компютър, чаша, чадър, тенджера.

Никой не е видял самия крадец, никой не може да го опише напълно. Но търсачите го намират даже по отделни признаци... Децата се опитват да намерят "крадеца", по някои негови признаци, съобщени от учителката.

1. **Нареди подред– индивидуални картони**

**Цел:** формиране на разбирането за относителността на размера; систематизиране на знанията на децата за размерите на кухненските съдове, развиване мисловната дейност и речта.



Индивидуални картони

1. **Подвижна игра „Раз, два... при мене ела! ”**

**Цел:** сравняване на системи, да се научат да откриват главния признак, да развиват внимание и мислене.

***Ход на ситуацията:***

**Враната:** Га-а, га-а, га-а-а, чухте ли новината-а-а-а? Трите прасенца са избягали от гората и са в града-а-а-а. *(слайд 2)*

**Прасенце:** Тичай, Наф-наф, по-бързо, че вълци дебнат отвсякъде. *(слайд 3)* **Учителката:** Няма нужда да бягаш, Наф-наф. В града няма вълци, а още по-малко в детската градина. *(слайд 4)*

**Прасенце:** Какво? В детска градина ли съм попаднал? **Учителката:** Да. Това е детска градина.

**Прасенце:** Ще бягам! Тук е още по-опасно.

**Учителката:** Защо?

**Прасенце:** Вашите деца обичат ли приказки?

**Учителката:** Да.

**Прасенце:** А тази за трите прасенца?

**Учителката:** Да разбира се. И какво от това?

**Прасенце:** Това, че в нея има вълк и аз бягам точно от него, омръзна ми от тези вълци.

**Учителката:** Няма страшно, Наф-наф, ние с децата ще ти помогнем. Деца, имам предложение за това, как да спасим трите прасенца от стария лош вълк. Ще си измислим приказка, в която вълкът ще бъде различен.

**Прасенце:** О-о-х, и това не мога да слушам, аз ще изляза, докато вие измислите приказката.

**Учителката:** Остани, приготвила съм за теб и за децата приятни изненади.

**Прасенце:** А, не. Скрий ме ей в онзи стая. Там ще изчакам изненадите.

**Учителката:** Добре, както искаш. *(слайд 5)*

Деца, хайде да си припомним приказката за трите прасенца. Вместо да я разказваме, предлагам да я изиграем с помощта на тези кукли за настолен театър.

А сега вижте тази приказка в картини! Тя си е направо вълшебна, защото можем да я променяме както си искаме. Как предлагате да помогнем на прасенцата?

**Децата:** Да нахраним вълка, да го прогоним от гората, да го превърнем в добър вълк, …

**Учителката:** Какво ще кажете да променим вълка. В новата приказка, която ще си измислим сега, вълкът може да бъде например добър или страхлив? Какво избирате? *(Слайд 6)*

**Децата:** Страхлив.

**Учителката:** Кога се случва това? Кой сезон е изобразен на тази картина?

**Децата:** Есен.

**Учителката:** А на тази снимка?

**Децата:** Лято

**Учителката:** Кой сезон избирате?

**Децата:** Есента.

**Учителката:** Деца, вижте колко много картинки има тук.

*(Показва на децата* ***презентация N II****)* Аз ще ви задавам въпроси, на които вие ще отговаряте. Какъвто отговор ми дадете, такава картинка ще оставя в нашата приказка, а другите ще ги изтривам. Когато свършим ще ви „прочета” новосъздадената от нас приказка.

* 1. От какъв материал е къщичката, която виждате? *(слайд 8)*

*От камъни.*

И така трите братчета се събрали да живеят в каменната къщичка на Нуф- нуф. Излезли на полянката пред къщичката и се отдали на шумни игри. *(слайд 4)*

– Здравейте, момчета! Добре се веселите. Ще ни кажете ли каква игра играете?

**Прасенцата:** Да, единият от нас казва дума, а другите двама измисляме противоположна на нея. Аз им казвам „голям”, а те ми отвръщат – „малък” **Учителката:** Да поиграем и ние? Готови ли сте? Слушайте внимателно, аз ще ви казвам дума, а вие ще ми казвате противоположната на нея дума: *(Силен, красив, слаб, мокър, дълъг, топъл, висок, тънък, тъмен, твърд.)* **Прасенцата:** Вие сте достойни играчи за нас. Отлично се справихте.

**Учителката:** На вас пожелаваме приятна игра, прасенца, а ние продължаваме с приказката.

* 1. Кой бродел наоколо?

*Страхливият вълк.*

* 1. Какво направил вълкът, когато чул веселите викове на прасенцата?

*Уплашил се и хукнал да бяга.*

* 1. Къде се скрил страхливият вълк?

*В каменната къщичка / в гората / зад къщичката .*

* 1. Какво направили прасенцата, за да го накарат да излезе? *(слайд 7)*

*Направили му торта и го поканили да хапне с тях.*

Деца, предлагам ви, ние също да си направим торта за вълка в нашата приказка. Ей сега ще ви покажа как се прави.

*(Учителката прави показ на моделиране на торта от пластилин)*

* 1. Какво смятате, че ще направи вълкът като види толкова красива торта?

*Ще излезе от къщичката и ще яде торта, ще се сбогува и ще си тръгне.*

Сега чуйте и вижте нашата нова приказка.

**„Страхливият вълк и трите прасенца”**

*След като се спасили от лошия стар вълк, трите прасенца заживели доволни и честити в здравата, каменна къщичка на Наф-наф.*

*Бил топъл есенен ден. Братчетата играли щастливи на поляната и вдигнали толкова шум, че стреснали и без друго страхливия вълк. Хукнал да бяга и като видял каменната къщичка, решил да се скрие в нея.*

*Заключил вратата и не отварял каквото и да му казвали прасенцата. За да го успокоят, прасенцата му направили торта и го поканили да похапне с тях. Вълкът разбрал, че те са добри прасенца, излязъл от къщичката и ял торта с тях.*

*Когато се свечерило той се сбогувал с новите си приятели и се прибрал у дома.*

**Враната:** Га-а, га-а, га-а-а, чухте ли новината? Вълкът станал добър, но в гората се навърта крадец, краде-е-ец…

**Учителката:** Крадец ли? Къде е ? Не знае ли, че ние сме отлични детективи?

Деца, приберете възглавничките на място и се пригответе за играта

**„Дръжте крадеца”.**

*(Всяко дете, освен детективите, има закачена на вратлето си картинка и играе нарисувания обект.)*

**Учителката:** Нека София, Ивет, Александър и Иван дойдат при мен. Те ще бъдат детективите и аз ще им закача значка.

Вие, детективи, трябва да излезете от стаята и да изчакате да ви извикам. А с вас, деца, с помощта на броилка ще изберем първия крадец (например, чайник: с капак, с дръжка, празен).

– Детективи, заповядайте! Дръжте крадеца!

1. ***За чайника***

* Дръжте крадеца, онзи с капака!
* Дръжте крадеца, ето го, той има една дръжка!
* Дръжте крадеца и внимавайте, пари!

1. ***За чантата***

* Дръжте крадлата, онази с капака!
* Дръжте крадлата, ето я, тя има една дръжка!
* Дръжте крадлата, тя е празна!

1. ***За метлата***

* Дръжте крадлата, онази жълтата!
* Дръжте крадлата, ето я, тя има дълга дръжка!
* Дръжте крадлата и внимавайте, вдига прахоляк!

1. ***За компютъра***

* Дръжте крадеца, онзи с капака!
* Дръжте крадеца, ето го, пълен е с игри!
* Дръжте крадеца и внимавайте, няма дръжка!

1. ***За чашата***

* Дръжте крадлата, онази червената!
* Дръжте крадлата, ето я, тя има дръжка!
* Дръжте крадлата и внимавайте, пари!

1. ***За чадъра***

* Дръжте крадеца, онзи червения!
* Дръжте крадеца, ето го, той има дръжка!
* Дръжте крадеца и внимавайте, разперен е!

1. ***За тенджерата***

* Дръжте крадлата, онази червената!
* Дръжте крадлата, ето я, тя има две дръжки!
* Дръжте крадлата и внимавайте, може да пари!

***(Описание на играта***

*Учителката назовава свойствата на „крадеца”. Издирващите пробягват между децата, разглеждат техните рисунки и се опитват да го открият. Когато търсещите деца задържат един или няколко крадци, учителката казва "стоп!" и всяко движение се прекратява. Всички разглеждат задържаните.*

*Учителката установява такъв ред на разглеждане, така че истинският крадец, ако са го хванали, да остане последен. Първият търсач показва своя задържан и казва: "Това е крадецът, защото той... (назовава признак, например, "Има дръжка")". Децата, с помощни въпроси от учителката, казват по какъв признак задържаният се различава от крадеца: "Не, той не е крадецът, защото... (например, ако е "задържана" чанта: "Крадецът носи чай, а тя – книжки"). И така, докато не разгледат всички задържани. Истинският крадец, ако са го хванали, доброволно си признава. Връща "откраднатото" и получава прошка.*

*Търсачите може да се наградят.)*

**Враната:** Га-а, га-а, га-а-а, чухте ли новината? Децата разказват небивалици-и-и, казват, че чайникът хем е малък, хем е голям, га-а-а… **Учителката:** Ех, Вранке, като не ходиш на детска градина, как да знаеш, че това, което казват децата е вярно, а ти грешиш. Чакай, не отлитай!

Деца, хайде да изиграем играта **«Подреди по големина»**. Нека при мен дойдат тези от вас, които имат картинки с изображения на чаша за кафе, чаша за чай, чайник, кана и тенджера.

Давам ви по една картинка, подобна на вашата, която ще закачете на въженцето, но внимавайте те да бъдат подредени по големина – от най- малкия до най-големия. Първо ние ще подредим вас, а после вие ще

закачите чернобелите картинки на въженцето. И така вляво застава най- малкият обект, чашата за кафе. Кой да застане до нея?

**Децата:** Чашата за чай. **Учителката:** А следващият? **Децата:** Чайникът.

**Учителката:** След него?

**Децата:** Каната.

**Учителката:** И последен, най-големият съд – супникът. Закачете ги сега. Благодаря ви, деца, седнете си по местата. Сега слушайте внимателно и ми отговорете на въпроса:

Чайникът малък или голям е? За кой е малък?

За кой е голям?

За кой чашата за чай е голяма? За кой каната е малка?

**Враната:** Га-а-а, вярно, но много сковано-о. Тук никой не може да тича- а…

**Учителката:** Могат, но не винаги е позволено да се тича в занималнята. Точно сега е позволено и ако останеш при нас, ще видиш нашата игра

**„Раз, два... към мен ела!»**

*Децата застават в единия край на стаята и по зададени команда от учителката, бягат към нея. Учителката след това анализира, сгрешили ли са играещите, откривайки някакво свойство на системата.)*

Дечица, застанете пред вратата на спалнята, вижте отново картинката си и ме слушайте внимателно. Готови ли сте?

"Едно, две, три, всеки, който има крила да изтича при мен!" *(Тичат деца, които имат картики с изображения самолет и птици. Останалите деца си стоят на място).*

"Едно, две, три, всеки, който преди е бил малък да дотича при мен!" *(Към водещият тичат деца с изображения на птици и животни. Не тичат деца с изображения на неживи обекти)*

"Едно, две, три, да дойде при мен всеки, който може да пренася вода, но не може да лети».

"Едно, две, три, да дойде при мен всеки, който е червен».

**Враната:** Добре де, можете и да тичате. А можете ли да изпълнявате команди на врана?

**Учителката:** Да проверим:

**Враната:** „Едно, две, три, при мен да дойдат всички деца, които могат да правят торта, кукли за настолен театър и шапки за рожден ден!” **Учителката:** И къде ще ги заведеш?

**Враната:** Зад стъклената врата. Видя-а-ах, всичко видях. Да вървим към спалнята.

1. **Практическа работа**

**Прасенцето:** Е-хей, чакайте! Вранке, накъде поведе децата? Аз искам да ги помоля за нещо.

Деца, омръзна ми да се крия от вълка, за да не ме изяде. Повече ми харесва страхливият вълк. Утре той има рожден ден. Моля, ви, помогнете ми да му направим подарък. Вълкът ще се зарадва, че си е намерил приятели, сърцето му ще се стопли и вярвам, че ще стане по-смел.

**Учителката:** Съгласни ли сте деца? Вярно ли е, че когато човек е заобиколен от приятели, които го обичат, става по-добър и по-смел? **Децата:** Да.

* 1. Кукли за настолен театър „Трите прасенца”: прасенца, вълк, къщичка
  2. Торта – моделиране с пластилин или погача – моделиране с тесто.
  3. Шапка за рождения ден на Вълчо
  4. „Трите прасенца” – апликация.